Fakulteti i Filologjisë i Universitetit të Prishtinës

Fakulteti i Filologjisë është njëri ndër fakultetet e Universitetit të Prishtinës i cili ndodhet në Prishtinë, Kosovë.

 Historiku 
250px|djathtas
Katedrat e para të Fakultetit të Filologjisë të Universitetit të Prishtinës janë themeluar në vitin akademik 1960/61. Atëherë degët e Fakultetit të sotëm u hapën dhe vepronin në kuadër të Fakultetit Filozofik të Prishtinës. Së pari është hapur Katedra e Gjuhës dhe e Letërsisë Shqipe, Katedra e Gjuhës Serbokroate dhe e Letërsisë Jugosllave. Pastaj, në vitin akademik 1961/62 janë hapur Katedra e Gjuhës dhe e Letërsisë Angleze dhe Katedra e Gjuhës dhe e Letërsisë Ruse, kurse disa vjet më vonë janë hapur Katedra e Gjuhës dhe e Letërsisë Frënge, e pas saj Katedra e Orientalistikës. Në fund të viteve të 80-ta është hapur Dega e Turkologjisë, kurse më 1992/93, në shtëpi private, është hapur Dega e Gjuhës dhe e Letërsisë Gjermane. Në vitin 1976, me Statutin e Fakultetit, katedrat u quajtën degë.

Prej vitit 1974, studimet albanologjike janë zhvilluar në dy degë: Gjuhë dhe Letërsi shqipe si dhe Letërsi dhe Gjuhë shqipe dhe në vitin 2001, ato u profilizuan në degët: Gjuhë shqipe dhe Letërsi shqipe. Në vitin 1989 Fakulteti i Filologjisë ndahet nga Fakulteti Filozofik. Prej vitit 1994 quhet Fakulteti i Filologjisë. Pas luftës janë hapur edhe dy degë të tjera: ajo e Letërsisë së përgjithshme dhe krahasimtare (2001/2002) dhe dega e Gazetarisë (2005/2006).

Në vitin akademik 2006/2007, ky fakultet ka pasur 1675 studentë të rregullt dhe 314 me korrespondencë, 65 profesorë, 18 bashkëpunëtorë dhe 61 bashkëpunëtorë të jashtëm, kurse deri atëherë qenë diplomuar 2936 studentë.

 Departamentet 
Fakulteti i Filologjisë i Universitetit të Prishtinës është i ndarë në këto departamente:

Departamenti i Gjuhës shqipe
Departamenti i Letërsisë shqipe
Departamenti i Gjuhës dhe i Letërsisë angleze
Departamenti i Gjuhës dhe i Letërsisë gjermane
Departamenti i Gjuhës dhe i Letërsisë frënge
Departamenti i Gjuhës dhe i Letërsisë turke
Departamenti i Gazetarisë
Departamenti i Orientalistikës
Departamenti i Ballkanistikës

 Nivelet e ofruara 

 Gjuhë shqipe: Bachelor, Master, Doktoratë
 Letërsi shqipe: Bachelor, Master, Doktoratë
 Gjuhë dhe Letërsi angleze: Bachelor, Master
 Gjuhë dhe Letërsi gjermane: Bachelor, Master
 Gjuhë dhe Letërsi frënge: Bachelor, Master
 Gjuhë dhe Letërsi turke: Bachelor, Master
 Gazetari: Bachelor, Master
 Orientalistikë: Bachelor, Master
 Ballkanistikë: Bachelor

 Dekanët 
+Dekan/ePeriudha kohoreShefqet Pllana1989-1992Zejnullah Rrahmani1993-1996Vesel Nuhiu1997-2000Enver Mehmeti2000-2004Nuhi Rexhepi2004-2007Sedat KuçiLindita Sejdiu-Rugova

 Ngjarje 
Në kuadër të Fakultetit, në vitin akademik 1974/75 është themeluar Seminari i Kulturës Shqiptare, i cili më 1978/79 mori emrin Seminari Ndërkombëtar për Gjuhën, Letërsinë dhe Kulturën Shqiptare. Ky Seminar ka punuar rregullisht deri më 1990, përveç në vitin 1981, kur nuk u lejua për shkak të keqësimit të gjendjes politike në Kosovë dhe në vitin 2020 për shkak të gjendjes së krijuar nga Pandemia e COVID-19. Ky Seminar ka tubuar numër të madh albanologësh dhe dashamirë të tjerë të gjuhës dhe të kulturës shqiptare nga gjithë bota.

Më 6 maj 2021 është shembur një pjesë e objektit, të cilin, përveç Fakultetit të Filologjisë, e shfrytëzojnë edhe Fakulteti i FSHMN-së dhe Fakulteti Filozofik. Dekania Sejdiu-Rugova është shprehur se shkak për këtë është vjetërsia e objektit dhe se vazhdimisht ka pasur probleme që lidhen me dëmtimet brenda dhe jashtë objektit.

Shih edhe
 Universiteti i Prishtinës
 Seminari Ndërkombëtar për Gjuhën, Letërsinë dhe Kulturën Shqiptare

 Referime 

Lidhje të jashtme


Kategoria:Fakultetet e Universitetit të Prishtinës
Kategoria:Fakultete
Kategoria:Arsim i lartë
Kategoria:Prishtinë